Informácia o vyhodnotení mechanizmu oddlžovania zdravotníctva 
a finančnej analýze nákladov na jeho zabezpečenie
k 31.12.2003

I. Informácia o činnosti spoločnosti Veriteľ, a.s.
Spoločnosť Veriteľ, a.s. bola založená Fondom národného majetku a zapísaná do obchodného registra dňa 18.6.2003  so základným imaním 1 000.000 Sk. Dňa 24.7.2003 valné zhromaždenie spoločnosti schválilo navýšenie základného imania o 3.435 mil Sk a zúženie predmetu činnosti  spoločnosti o sprostredkovanie predaja, prenájmu a kúpy nehnuteľností (realitná činnosť). Akcionármi spoločnosti sú Ministerstvo zdravotníctva SR a Ministerstvo financií SR každé s 50%-ným podielom na základnom imaní spoločnosti. Spoločnosť Veriteľ, a.s. realizovala proces oddlženia na základe uznesení vlády číslo:
•	693/2003 zo dňa 16. júla 2003
•	965/2003 zo dňa 8. októbra 2003
•	1045/2003 zo dňa 5. novembra 2003
•	1154/2003 zo dňa 2. decembra 2003
Proces oddlženia bol realizovaný v zmysle uvedených uznesení vlády z finančných prostriedkov navýšeného základného imania spoločnosti a z poskytnutej návratnej finančnej výpomoci, ktorej výška k 31.12. 2003 predstavovala celkovú čiastku 5,2 mld. Sk.
Ministerstvo zdravotníctva  v júli 2003 vyzvalo zdravotnícke zariadenia aby si urovnali vzťahy so svojimi veriteľmi a aby vyčíslili a doložili výšku skutočných záväzkov podliehajúcich oddlženiu  k  termínu 31.8.2003. Spoločnosť Veriteľ, a.s. v mesiaci september 2003 uverejnila Výzvu veriteľom a Pokyny pre veriteľov  súvisiacich s procesom oddlženia.  Na základe tejto výzvy sa k 31.12.2003 prihlásilo 595 veriteľov, ktorí mali pohľadávky voči zdravotníckym zariadeniam v celkovom objeme 1,35 mld Sk.
Proces oddlženia lekární a výdajní zdravotníckych potrieb sa začal na zákade uznesenia vlády č. 965/2003 zo dňa 8. októbra 2003. K 31. 12. 2003 bolo oddlžených 81 lekární v celkovom objeme viac ako 500 mil. Sk.

Spoločnosť Veriteľ, a.s. k 31.12.2003 poskytla pôžičky vo výške 4,5 mld Sk Všeobecnej zdravotnej poisťovni a 100 mil. Sk poisťovni Sideria-Istota. Pôžičky boli poskytnuté z návratnej finančnej výpomoci v zmysle uznesení vlády č.1045/2003 zo dňa 5. novembra 2003 a č.1154/2003 zo dňa 2. decembra 2003. 

II. Oddlženie zdravotníckych zariadení
V 1. fáze sa uskutočňuje oddlženie tých zdravotníckych zariadení, ktoré v zmysle zákona č. 416/2001Z. z. prešli z pôsobnosti orgánov štátnej správy na obce a vyššie územné celky, alebo boli v zmysle transformačného zákona č. 13/2002 Z. z. v znení neskorších predpisov transformované na neziskové organizácie. Na základe výzvy Ministerstva zdravotníctva v súvisloti so zaslaním podkladov na oddlženie spoločnosť Veriteľ, a.s. obdržala tieto od 107 zdravotníckych zariadení. Proces oddlžovania je realizovaný prostredníctvom spoločnosti Veriteľ, a.s. formou odkupovania pohľadávok od veriteľov vyššieuvedených zariadení. 
Ku dňu 31.12.2003 sa prihlásilo 595 veriteľov, ktorí si vyčíslili svoje  pohľadávky voči zdravotníckym zariadeniam vo výške 1.350.715.604,35 Sk. Tieto údaje sa priebežne evidujú a spoločnosť Veriteľ, .a.s v spolupráci s ministerstvom zdravotníctva  vykonáva ich kontrolu z rôznych aspektov. Z toho boli verifikované podklady (faktúry) v počte 15.911 kusov  od 327 veriteľov znížené o uplatňované úroky z omeškania a zmluvné pokuty vo výške viac ako     78 mil. Sk z celkového objemu istiny 525.488.276,10 Sk.  Tie pohľadávky, ktoré kontrola pri verifikácii označila za nepochybné, boli po  dojednaní podmienok s jednotlivými veriteľmi odkupované spoločnosťou Veriteľ a.s. Cieľom postupu pri jednaniach s veriteľmi je dosiahnuť čo najvýhodnejšie podmienky za ktorých sú pohľadávky odkúpené a za ušetrené prostriedky oddlžiť ďalšie záväzky zdravotníckych zariadení.
V hodnotenom období spoločnosť uzavrela s veriteľmi 164 zmlúv o postúpení pohľadávok v sume  221.254.989,50 Sk. Dosiahnutá úspora odkúpených pohľadávok k 31.12.2003 vrátane príslušenstva predstavuje sumu  viac ako 50 mil. Sk, z toho úspora na istine je v objeme 17.876.463,- Sk.
Tabuľka. 1. Prehľad oddlženia zdravotníckych zariadení v Sk k 31.12.2003
Počet veriteľov	Výška pohľadávok	Počet uzatvorených zmlúv	Celková suma oddlženia	Úspora celkom	Úspora na istine	
595	1.350.715.604,35	164	221.254.989,50	viac ako 50 mil.	17.876.463,-	

III. Návratná finančná výpomoc a jej použitie na poskytnutie pôžičiek
 Spoločnosti Veriteľ a.s. bola v období do 31.12.2003 poskytnutá návratná finančná výpomoc v celkovej výške 5,2 miliardy slovenských korún. 2,2 miliardy slovenských korún bolo poskytnuté na základe uznesenia vlády č.693/2003 zo dňa 16.7.2003.Tieto finančné prostriedky boli použité v zmysle uznesení vlády č.965/2003 a 1045/2003 na oddlženie verejných lekární, výdajní zdravotníckych potrieb a poskytnutie bezúročných pôžičiek Všeobecnej zdravotnej poisťovni vo výške 1,5 miliardy slovenských korún a Združenej zdravotnej poisťovni SIDÉRIA - ISTOTA vo výške 100 miliónov slovenských korún. Návratná finančná výpomoc vo výške 3 miliardy slovenských korún bola  poskytnutá na základe uznesenia vlády č. 1154/2003 a bola v plnej výške použitá na poskytnutie bezúročnej pôžičky Všeobecnej zdravotnej poisťovni.
A. Prehľad použitia finančných prostriedkov návratnej finančnej výpomoci
termíny uzatvorenia zmlúv o návratnej finančnej výpomoci medzi Ministerstvom financií SR a spoločnosťou Veriteľ, a.s.:
-	v sume 1,0 mld Sk  dňa 26.09.2003
-	v sume 1,2 mld Sk  dňa 12.11.2003
-	v sume 3,0 mld Sk  dňa 11.12.2003

termíny pripísania finančných prostriedkov na účet spoločnosti Veriteľ, a.s.:
-	1,0 mld Sk dňa  6.10.2003 
-	2 mld Sk dňa  14.11.2003
-	3,0 mld Sk dňa 16.12.2003

termíny uzatvorenia zmlúv o pôžičke medzi spoločnosťou Veriteľ a.s. a Všeobecnou zdravotnou poiťovňou:
-	500 mil. Sk dňa 6.11.2003,
-	1,0 mld Sk dňa 19.11.2003
-	3,0 mld Sk dňa 11.12.2003

medzi združenou zdravotnou poisťovňou SIDERIA-ISTOTA v sume 100 mil. Sk dňa 20.11.2003
 termíny poeukázania prostriedkov na účty zdravotných poisťovní:
-	500 mil Sk dňa 10.11.2003,
-	100 mil Sk dňa 21.11.2003,
-	1,0 mld Sk dňa 20.11.2003,
-	3,0 mld Sk dňa 16.12.2003
Spoločnosť Veriteľ a.s., odviedla výnosy z poskytnutých finančných prostriedkov na účet Štátnej pokladne v zmysle uvedených zmlúv vo výške 969 443,56 Sk.

B. Prehľad poskytnutých pôžičiek 
V zmysle uznesení vlády č.693/2003 zo dňa 16.7.2003, 1045/2003 zo dňa 5.11.2003 a 1154/2003 zo dňa 2.12.2003 spoločnosť Veriteľ, a.s. uzavrela zmluvy o pôžičke so Všeobecnou zdravotnou poisťovňou a Združenou zdravotnou poisťovňou SIDÉRIA – ISTOTA v celkovej sume 4,6 miliardy slovenských korún.
-	Zmluva o pôžičke so Všeobecnou zdravotnou poisťovňou uzavretá dňa 6.11.2003 vo výške 500 miliónov slovenských korún
-	Zmluva o pôžičke so Všeobecnou zdravotnou poisťovňou uzavretá dňa 19.11.2003 vo výške 1 miliardy slovenských korún
-	Zmluva o pôžičke so Všeobecnou zdravotnou poisťovňou uzavretá dňa 11.12.2003 vo výške 3 miliardy slovenských korún
-	Zmluva o pôžičke zo Združenou zdravotnou poisťovňou SIDÉRIA - ISTOTA uzavretá dňa 20.11.2003 vo výške 100 miliónov slovenských korún

IV. Oddlženie verejných lekární a výdajní zdravotníckych pomôcok z prostriedkov návratnej finančnej výpomoci
Spoločnosť Veriteľ a.s. v zmysle uznesenia vlády č. 965/2003 zo dňa 8.10.2003 a 1045/2003 zo dňa 5.11.2003 realizovala proces oddlženia verejných lekárni a výdajní zdravotníckych pomôcok.  Celý proces sa realizoval v závislosti od právneho postavenia veriteľa 
-	formou odkupovania pohľadávok uvedených poskytovateľov zdravotnej starostlivosti  voči zdravotným poisťovniam prostredníctvom spoločnosti Veriteľ, a.s. 
-	formou dohody o nahradení záväzku (novácie) – medzi veriteľom fyzickou osobou a dlžníkom -  a súčasnej  dohody o splnení časti záväzku  - medzi spoločnosťou Veriteľ, a.s. a veriteľom.
Všetky  pohľadávky boli uhradené  za 100 % nominálnej hodnoty ich istiny. Na proces oddlženia boli použité prostriedky poskytnuté spoločnosti Veriteľ, a.s. formou návratnej finančnej výpomoci.
K termínu 31.12.2003 bolo oddlžených celkovo 81 lekárni v celkovom objeme 500 705 632,09  Sk z toho:
 - 34 lekární fyzické osoby v celkovom objeme 177 744 606,15 Sk  
- 47 lekární  právnické osoby v celkovom objeme 322 961 025,94 Sk.

V. Náklady spoločnosti Veriteľ, a.s. na zebezpečenie procesu oddlženia
Spoločnosť Veriteľ, a.s. začala svoju činnosť vykonávať od 1.7.2003 . Spoločnosť sídli  v prenajatých priestoroch Ministerstva zdravotníctva SR. 
Všeobecno-prevádzkové náklady spoločnosti k 31.12.2003 predstavovali sumu 6.375.131,- Sk. Z toho fixné náklady sú vo výške 18 %. Celkové náklady predstavujú všetky nevyhnutné výdavky, ktoré súvisia s materiálno-technickým zabezpečením realizácie mechanizmu oddlžovania. V súvislosti s týmto  účelom spoločnosť zamestnávala k  31.12.2003 sedemnásť zamestnancov. Priemerný mesačný základný plat jedného zamestnanca je 26.500,-Sk . 
Všetky náklady boli pokryté úrokovými výnosmi zo spravovaných  prostriedkov, ktoré sú  v základnom imaní spoločnosti. V rámci účtovnej závierky k 31.12.2003 spoločnosť vykazuje kladný hospodársky výsledok. Zisk spoločnosti, po jeho definitívnom vyčíslení, bude použitý na ďalšie potreby oddlženia.

VI. Ďalšie kroky v procese oddlženia
V priebehu januára 2004 bolo s veriteľmi podpísaných ďalších 50 zmlúv o postúpení pohľadávok v sume  49.313.839,20 Sk.
Na základe uznesenia vlády č. 1154 z 2. decembra 2003 ministerstvo zdravotníctva spolu s  ministerstvom financií predložia do konca februára 2004 vláde SR návrh na vysporiadanie záväzkov zdravotníckych zariadení v rámci verejného sektora. Na základe vyššieuvedeného uznesenia bol taktiež zmenený účel využitia prostriedkov vo výške 1,929 mld. Sk poskytnutých v zmysle uznesenia vlády č. 1231/2002 a 262/2003 v znení neskorších uznesení vlády SR na realizáciu projektu oddlženia záväzkov zdravotníckych zariadení v zriaďovateľskej pôsobnosti MZ SR.
MZ SR v súčasnom období analyzuje stav a štruktúru záväzkov zdravotníckych zariadení vo svojej zriaďovateľskej pôsobnosti.